สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 22 ก.ย.60
25 ก.ย. 2560

ดัชนีดาวโจนส์ตลาดหุ้นนิวยอร์กปิดลดลง เพียงเล็กน้อยเมื่อวันศุกร์ (22 ก.ย.) เนื่องจากนักลงทุนคลายความกังวลเกี่ยวกับรายงานข่าวที่ว่า เกาหลีเหนืออาจทำการทดสอบระเบิดไฮโดรเจนในมหาสมุทรแปซิฟิก เพื่อตอบโต้ประธานาธิบดีโดนัลด์ ทรัมป์ ซึ่งได้กล่าวสุนทรพจน์ในที่ประชุมสมัชชาใหญ่แห่งสหประชาชาติ (UN) ข่มขู่ว่าจะถล่มเกาหลีเหนือให้สิ้นซาก หากสหรัฐถูกคุกคาม โดยนักลงทุนมองว่าหากยังไม่มีการใช้มาตรการทางการทหารอย่างจริงจัง ก็ยังไม่มีอะไรน่ากังวล
ดัชนีเฉลี่ยอุตสาหกรรมดาวโจนส์ลดลง 9.64 จุด หรือ 0.04% ปิดที่ 22,349.59 ดัชนี S&amp;P 500 ขยับขึ้น 1.62 จุด หรือ 0.06% ปิดที่ 2,502.22 จุด ดัชนี Nasdaq บวก 4.23 จุด หรือ 0.07% ปิดที่ 6,426.92 จุด
 
ตลาดหุ้นยุโรปปิดเกือบทรงตัว เมื่อวันศุกร์ (22 ก.ย.) หลังจากที่นางเทเรซา เมย์ นายกรัฐมนตรีอังกฤษ แถลงเกี่ยวกับความคืบหน้าในการเจรจาว่าด้วยการที่อังกฤษได้ตัดสินใจถอนตัวออกจากการเป็นสมาชิกสหภาพยุโรป (Brexit) ที่เมืองฟลอเรนซ์ ประเทศอิตาลี เมื่อวานนี้
ดัชนี Stoxx Europe 600 ขยับขึ้น 0.09% ปิดที่ 383.22 จุด
ดัชนี CAC-40 ตลาดหุ้นฝรั่งเศส เพิ่มขึ้น 14.00 จุด หรือ 0.27% ปิดที่ 5,281.29 จุด ดัชนี FTSE 100 ตลาดหุ้นลอนดอน เพิ่มขึ้น 46.74 จุด หรือ 0.64% ปิดที่ 7,310.64 จุด ดัชนี DAX ตลาดหุ้นเยอรมัน ลดลง 7.68 จุด หรือ 0.06% ปิดที่ 12,592.35 จุด
 
ตลาดหุ้นลอนดอนปิดปรับตัวเพิ่มขึ้น เมื่อวันศุกร์ (22 ก.ย.) ด้วยอานิสงส์จากการที่สกุลเงินปอนด์อ่อนค่าลง หลังจากที่นางเทเรซา เมย์ นายกรัฐมนตรีอังกฤษ แถลงเกี่ยวกับความคืบหน้าในการเจรจาว่าด้วยการที่อังกฤษได้ตัดสินใจถอนตัวออกจากการเป็นสมาชิกสหภาพยุโรป (Brexit) ที่เมืองฟลอเรนซ์ ประเทศอิตาลี เมื่อวานนี้
ดัชนี FTSE 100 ตลาดหุ้นลอนดอน เพิ่มขึ้น 46.74 จุด หรือ 0.64% ปิดที่ 7,310.64 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อวันศุกร์ (22 ก.ย.) หลังประเทศผู้ผลิตน้ำมันให้ความร่วมมือมากขึ้นในการลดกำลังการผลิตน้ำมันตามข้อตกลง
สัญญาน้ำมันดิบ WTI ส่งมอบเดือนพ.ย. บวก 11 เซนต์ หรือ 0.22% ปิดที่ 50.66 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. เพิ่มขึ้น 43 เซนต์ หรือ 0.8% ปิดที่ 56.86 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อวันศุกร์ (22 ก.ย.) เนื่องจากนักลงทุนเข้าซื้อทองคำซึ่งเป็นสินทรัพย์ที่ปลอดภัย ท่ามกลางสถานการณ์ตึงเครียดทางการเมืองระหว่างสหรัฐและเกาหลีเหนือ
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 2.7 ดอลลาร์ หรือ 0.21% ปิดที่ระดับ 1,297.5 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 3.8 เซนต์ หรือ 0.22% ปิดที่ 16.98 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 7.8 ดอลลาร์ หรือ 0.83% ปิดที่ 932.1 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 8.3 ดอลลาร์ หรือ 0.9% ปิดที่ 919.85 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับสกุลเงินหลักๆ ในการซื้อขายที่ตลาดนิวยอร์กเมื่อวันศุกร์ (22 ก.ย.) ท่ามกลางสถานการณ์ตึงเครียดทางการเมืองระหว่างสหรัฐและเกาหลีเหนือ
ดอลลาร์อ่อนค่าเทียบเยนที่ระดับ 112.00 เยน จาก 112.55 เยน และอ่อนค่าเทียบฟรังก์สวิสที่ 0.9699 ฟรังก์ จาก 0.9717 ฟรังก์
ยูโรแข็งค่าเทียบดอลลาร์แตะ 1.1948 ดอลลาร์ จาก 1.1931 ดอลลาร์ ขณะที่ดอลลาร์ออสเตรเลียแข็งค่าเทียบดอลลาร์สหรัฐที่ 0.7968 ดอลลาร์สหรัฐ จาก 0.7930 ดอลลาร์สหรัฐ ส่วนปอนด์อ่อนค่าเทียบดอลลาร์สู่ระดับ 1.3531 ดอลลาร์ จาก 1.3573 ดอลลาร์